google/wiki40b huggingface dataset:
Ivittuut

Ivittuut (tidligere Ivigtût) er ei bygd i Ivittuut kommune, som ligger sydvest på Grønland. Den er i dag ikke bebodd. 
Bygda ble opprettet som en gruveby i 1806, da det ble påvist kryolitt her. Gruvevirksomheten startet opp i 1865. Mineralforekomstene var uttømt i 1987, og med dette forsvant mye av livsgrunnlaget for bygda. I dag er bygda fraflyttet, dermed er marinebasen i Kangilinnguit (Grønnedal) det eneste bebodde tettstedet i kommunen. Kommunen eksisterer kun de jure, og kan bli lagt innunder Narsaq kommune i framtiden. 
Kangilinnguit er det danske hovedkvarteret for marinen på Grønland. Basen ble satt opp for å beskytte de viktige kryolittgruvene i Ivittuut. 
Ivittuut innehar rekorden for den høyeste temperaturen som er målt på Grønland, med 30,1°C. Den laveste temperaturen som er målt er -28,9°C.
Skalarfelt

Et skalarfelt er i matematikken en funksjon som tilordner en skalar verdi til et hvert punkt i rommet. Skalaren kan være et reelt eller komplekst tall og representerer i det første tilfelle ofte en fysisk størrelse. For eksempel vil temperaturen definert som en funksjon av posisjonen i rommet være et skalarfelt T(x,y,z) som er bare ett av mange andre felt i fysikken.

Formell definisjon

Et skalarfelt er en funksjon  der definisjonsmengden er en delmengde av et euklidsk vektorrom og verdiområdet er en mengde av skalarer, for eksempel mengden av relle eller komplekse tall.
Navnet skalarfelt blir ofte brukt for funksjoner definert i et euklidsk rom for å skille desse fra vektorfelt eller tensorfelt.

Bruk i fysikk

Skalarfelt er mye brukt i matematisk modellering i fysikk, for å representere fysiske størrelser som har en romlig variasjon. For eksempel kan trykk og temperatur i en matematisk modell brukt i værvarsling være representert ved skalarfelt.
Kraftfelt som representerer gravitasjon, elektrostatiske eller magnetiske krefter kan i mange tilfeller representeres ved et potensialfelt. I væskemekanikk kan vektorfelt som representerer væskehastighet under visse ideelle forhold knyttes til et potensialfelt.
Nattportieren

Handling

Dirk Bogarde spiller Maximilian, en tidligere SS-offiser, og Charlotte Rampling spiller Lucia, en tidligere konsentrasjonsleirfange som hadde et tvetydig forhold til Maximilian i konsentrasjonsleiren, som filmen viser i flere fragmentariske flashback. 13 år etter andre verdenskrig møtes de igjen; han er nå nattportier på et fasjonabelt hotell i Wien, Hotel Oper, der Lucia en dag plutselig dukker opp. Det tar ikke lang tid før de gjenopptar deres intense sadomasochistiske kjærlighetsforhold, som ender med undergang og død for dem begge.
Max tilhører gruppe tidligere SS-folk, blant dem en mannlig ballettdanser han tilsynelatende har et homoerotisk forhold til frem til han møter igjen Lucia, og som regelmessig møtes på hotellet for å hanskes med farlige vitner og rehabilitere seg selv. Når de får mistanke til Lucia nekter Maximilian å la dem røre henne, og etter at Lucia har flyttet inn til Maximilian forskanser de seg i leiligheten sammen, mens Maxmilians tidligere venner venter utenfor for å ta livet av dem. Til slutt velger Maximilian og Lucia å dø slik de møttes; de forlater leiligheten og blir skutt, hånd i hånd på en Wiens broer, kledd i de samme klærne de hadde på seg 13 år tidligere.
I en av filmens ikoniske scener synger Lucia en av Marlene Dietrichs sanger, delvis kledd i en SS-uniform, og Max belønner henne med det avhuggede hodet til en fange som hadde plaget henne, en referanse til den bibelske fortellingen om Salome.
Rolf Johan Lenschow

Utdannelse

Lenschow ble uteksaminert som sivilingeniør fra bygningsingeniørlinjen ved Norges tekniske høgskole i 1954, og ble tildelt Ph.d-grad ved University of Illinois i 1966.

Karriere

Han jobbet først som rådgivende ingeniør med prosjektering av betongkonstruksjoner som fag.   Etter fullført doktorgrad ble han tilsatt som professor i betongkonstruksjoner ved Norges tekniske høgskole.  I perioden 1987 til 1993 var han rektor ved Universitetet i Trondheim (nå NTNU).
Persbråtenrevyen

Persbråtenrevyen, også kalt Persrevyen, er en norsk skolerevy som arrangeres årlig på Persbråten videregående skole på Røa i Oslo. Revytradisjonen på skolen stammer fra 1960-tallet. Til å begynne med vekslet skolen mellom å sette opp revy og teater. Regulære årlige revyoppsetninger har dog funnet sted siden 1981. Revyen hadde derfor 30-årsjubileum i 2011.
Skolerevyen har blant annet fostret komikernavn som Thomas Giertsen, Henrik Elvestad og Trond-Viggo Torgersen. En rekke kjente personer har vært instruktører ved skolen som eksempelvis Espen Eckbo, Andreas Diesen, Øyvind Angeltveit, Trond Hanssen, Øivind Vogt og Atle Antonsen. Henriette Lien har vært koreograf. En rekke bakmenn i humorbransjen har også vært tilknyttet revyen som instruktører eller revysjefer, da eksempelvis Vemund Viik (instruktør og tekstforfatter), Martin Zimmer (tekstforfatter), Christopher Haug (dramasjef i TV2), Christopher Pahle (tekstforfatter) og Magnus Monn-Iversen (produsent og tekstforfatter).
Revyen ble i 1998 tildelt Røa bydels kulturpris.
Lindeman & Sachs

Handling

Boken åpner med at Anders og Per Ole er på besøk hos sine besteforeldre på gården Bakketeig. Leseren introduseres også for kameraten til Anders, Freddy Bogen. Anders og broren er på gården fordi moren og faren er i bryllupet til Georg Spennings datter: Bette Line, som gifter seg med Erling Sachs. Bette Line har tidligere vært Vebjørn Lindemans elskerinne, og leseren forstår både at Vebjørn Lindeman har et alvorlig alkoholproblem samt er i konflikt med Erling Sachs. 
Georg Spenning henter en ny medarberider til rederiet, Brede Gran. Kort etter slutter Vebjørn hos Spenning og begynner isteden i bank. I starten arbeider han sammen med Erling Sachs, men de to kameratene/fiendene går snart hver sin vei: Vebjørn Lindeman begynner som valutamegler i Christiania Bank og Kreditkasse. Sachs begynner som fondsmegler i Den norske Creditbank.
Når Norsk Hydro finner olje i Nordsjøen får Sachs i oppdrag å megle aksjer på vegne av styrtrike utenlandske investorer. Han benytter sjansen til å tjene urettmessige penger ved selv å gå inn i dealene. Dette blir oppdaget av bankens ledelse, men Sachs vrir seg unna og slutter tilsynelatende frivillig i banken. Nå har Sachs skaffet startkapital. Han og kameraten Plesner begynner for seg selv. De starter meglerforretningen Kapitalinvest.
Vebjørn Lindeman opplever en dyp krise i livet. Først gjør han en formiddabel tabbe på jobben. Dernest får han sitt livs sjokk på et seminar som Sachs arrangerer for norske finanstopper. På den annen side slutter han med å drikke. Etter utallige oppfordringer begynner han på ny å jobbe for Spenning. Han får frie hender til å legge om driften av rederiet. 
Anders blir kjæreste med Renate. De har et intenst  forhold, men begynner etter en tid å gli fra hverandre. Per Ole, utdanner seg til siviløkonom i St. Gallen i Sveits. Når Per Ole kommer hjem, starter han aksjerådgivning sammen med kameraten Jim Klafstad.
Anders begynner etterhvert et samarbeid med en frynsete karakter, Jonny Stene. De to lever et utsvevende liv og svindler småbedrifter med et katalogselskap. Når Anders kjenner det brenne under føttene,  reiser han utenlands.
Den norske påtalemakten mistenker Georg Spenning for å ha saltet ned store formuer i utlandet opp gjennom seksti- og syttitallet. Han blir satt under etterforskning. Imens drifter Vebjørn det nye selskapet Spenning AS til et svært vellykket og lønnsomt konsern. Men når regjeringen Høyre slipper økonomien løs på åttitallet, blir Spenning AS et fristende objekt for den nye generasjonen aksjespekulanter. Brede Gran er tilbake og sikter på oppkjøp og slakt av bedriften. Bokas siste del utgjør en kamp om bedriften, et oppgjør som i realiteten er en tvekamp mellom Vebjørn Lindeman og Erling Sachs.
Andre bind av krøniken, Lindemans tivoli, utkom i  2008.
Minerva (norsk tidsskrift)

Historie

Tidsskriftet Minerva ble etablert i 1924 som studentavis for Den Konservative Studenterforening (DKSF).
I 1957 ble publikasjonen revitalisert som Kvartalstidsskriftet Minerva, med Lars Roar Langslet som redaktør, og ble i 1960-årene et av landets toneangivende tidsskrifter. Selv hevdet tidsskriftet å stå for en reflektert konservatisme, som en motvekt til det fremvoksende sosialdemokratiet og velferdssamfunnet på den ene siden, og til den ensidige næringslivliberalismen representert av Libertas på den andre siden. Inspirasjonskilden var både britiske konservative, tyske kristendemokrater og den amerikanske skribenten Peter Viereck. Et av kvartaltidsskriftets hovedfokus var det de selv kalte «det prepolitiske området», det vil si den delen av samfunnet som ble utviklet før politikkens tid.
Kvartalstidsskriftet Minerva publiserte tekster fra en rekke ledende intellektuelle, som Asbjørn Aarnes, Hans Skjervheim, T.S. Eliot, Daniel Bell, Reinhold Niebuhr, Christopher Dawson, Tore Lindbekk, Paul Thyness, Francis Sejersted, Jon Elster og Lars Roar Langslet.

2000-tallet

Tidsskriftet Minerva ble utgitt med ujevne mellomrom mellom 1972 og 2001. I 2001 revitaliserte Nikolai Astrup tidsskriftet i spissen for en ny redaksjon. På samme tid overførte Den Konservative Studenterforening, som står som utgiver for tidsskriftet, deler av foreningens midler til en stiftelse som blant annet bidrar til Minervas drift. Siden det har Minerva kommet ut med fire faste utgivelser i året, med varierende hovedtema, som middelklassen, forbrytelse og straff og 68-generasjonen. Blant de som har levert artikler til Minerva de siste årene er, Lars Roar Langslet, Asbjørn Aarnes, Paul Chaffey, Jan Egeland, Jonas Gahr Støre, Truls Wyller, Lars Fr. H. Svendsen, Per Ahlmark, Øystein Sørensen, David Cameron, Georg Apenes, Truls Frogner, Hans Henrik Ramm og Janne Haaland Matlary.
I 2006 startet Minerva en egen nettavis som oppdateres daglig med kommentarer, intervjuer, reportasjer og artikler. I tillegg skriver den liberalistiske skribenten Jan Arild Snoen en egen mediekritikk på siden. Johannes Løvhaug skrev i 2007 en bok om tidsskriftet titulert Politikk som idékamp, hvor han gikk gjennom tekstene fra Minervas Kvartalskrift fra 1957 til 1972.
Nikolai Astrup satt i syv år som ansvarlig redaktør (2001–2008), før Torbjørn Røe Isaksen tok over etter ham. Etter at Røe Isaksen ble valgt inn på Stortinget i 2009, overtok Nils August Andresen som ansvarlig redaktør. I 2009 ble Minerva inkludert i Norsk kulturråds innkjøpsordning for tidsskrifter.
I 2010 skapte tidsskriftet en del kontrovers, da de valgte å publisere Mohammed-karikaturene til Kurt Westergaard i en artikkelserie, kort etter attentatforsøket på ham. Minerva hevdet selv å ha gjort det i solidaritet med Westergaard.
Kimberly Goss

Tidlig liv

Kimberly ble født i Los Angeles, med koreansk far og tysk-amerikansk mor, som var jazz sanger. Da hun var 1 år gammel, fikk moren en sangjobb i Japan, så de flyttet til byen Kawasaki, nær Tokyo, for å bo der et år. De flyttet tilbake til Los Angeles i 1980 og flyttet senere til Chicago (hvor moren hennes var født), der vokste Kimberly opp.

Biografi

Før hun startet sitt eget band, sang og spilte hun for det norske black metal bandet Ancient fra 1996 til 1997, gjennom disse årene var hun også keyboard spiller for det svenske symfoniske metalbandet Therion. Hun spilte også keyboard for Dimmu Borgir og var med på turnéen for Enthrone Darkness Triumphant-albumet deres. Hun var med på en Europaturné med Children of Bodom i 1998.  Hun var gift med gitarist Alexi Laiho, (som spiller gitar både i Sinergy og Children Of Bodom). Forholdet deres tok slutt i 2004, men de er fremdeles gode venner.
Goss startet sin karriere innen musikk tidlig, i 15-årsalderen debuterte hun som vokalist for undergrunns bandet Avernus. I en alder av 16 begynte hun å skrive og publisere sitt eget ekstrem metal-fanzine, og intervjuet kjente band som Emperor, Darkthrone, Mayhem og Bathory, for å nevne noen.
Da hun var 17 år gammel flyttet hun til Norge for å spille i bandet Ancient. Etter å ha laget et album med dem, dro de på turné med band som Dark Funeral og Bal-Sagoth. Hun ble også invitert til å spille keyboard og synge bakgrunnsvokal for Therion's verdensturné for Theli-albumet deres.  Sammen med Therion, turnerte hun med band som Amorphis, Sentenced og My Dying Bride. Og hun var med og opptrådte på europeiske festivaler som Dynamo Open Air. 
I 1997 ble hun spurt om å bli med i Dimmu Borgir som en sesjonskeyboardist, og de dro på turné med band som In Flames, Krisiun og Kreator. Under denne turnéen i august 1997, møtte hun gitarist Jesper Strömblad og sammen formet de den første antydningen av Sinergy.  Hun flyttet til Sverige i 1998 for å ordne med medlemmer og lage det første albumet, Beware The Heavens.  Kort tid etter flyttet hun enda en gang, til Finland, der hun bor nå. Sammen med det opprinnelige bandmedlemmet Alexi Laiho, fornyet de Sinergy, denne gangen med finske musikere. Gjennom årene har Sinergy turnert med band som Nightwish, Angra, Dark Tranquility, In Flames og Children of Bodom.  De har også spilt på noen av verdens største metal festivaler, inkludert Wacken Open Air. Suksessen deres i Japan har medført at Kimberly har skrevet en månedlig spalte i Burn! magazine.
Goss har også gjort bidrag for andre band, skrevet noen sanger for Children of Bodom på to av deres album, og vært gjestevokal på album til band som Warmen, Eternal Tears of Sorrow, og  Kylähullut.
E-postklient

En e-postklient, også kalt e-postprogram og e-postleser (engelsk: mail user agent (MUA)), er et dataprogram i kategorien gruppevare, som blir brukt til å aksessere og styre en brukers e-post.
Navnet «klient» refererer til at programmet kjører lokalt hos brukeren og kan kobles opp mot en tjener via et nettverk.

Webmail

Webmail gjør det mulig for en bruker å lese og skrive e-post gjennom en nettleser og blir normalt tilbudt gjennom internettleverandøren. En av fordelene med webmail er at den lar seg bruke uten spesifikk klientprogramvare, bortsett fra en nettleser, og at de fleste internettilbyderne tilbyr webmail som en del av tjenesten. En av bakdelene er at brukeren må være pålogget internett for å kunne benytte seg av tjenesten.
Trippel-alfaprosess

Trippel-alfaprosess er en kjernereaksjon der kjerner av helium (alfapartikler) fusjonerer til karbon og i massive stjerner til oksygen og neon. Kjernereaksjonen er dominerende i middels store stjerner som har passert hovedserien og kommet inn i kjempestjernefasen har økt størrelsen til røde kjemper.
Prosessen ble foreslått av astrofysikerne Fred Hoyle (1946), Edwin Salpeter (1951) og Ernst Öpik (1951). William A. Fowler og Subramanyan Chandrasekhar Nobelprisen i fysikk i 1983 for nukleosyntesen i stjerner. Trippel-alfaprosessen inngår i denne.

Kjernereaksjoner i stjerner

I stjerner foregår produksjonen av varme ved at fire hydrogenatomer fusjonerer til et heliumatom i en proton-protonreaksjon. Heliumet som produseres synker mot stjernens sentrum og etter hvert som temperaturen øker vil CNO-syklusen dominere og heve temperaturen ytterligere. Når temperaturen i kjernen overstiger 100 000 000 K begynner stjernen å forbrenne helium i en trippel-alfaprosess ved at tre kjerner av helium slås sammen til en kjerne av karbon. Heliumforbrenningen øker stjernens energiutstråling og den blåser seg opp til en rød kjempe.
Skjellingshovde naturreservat

Skjellingshovde naturreservat ligger på grensen mellom Sør-Aurdal, Nordre Land og Søndre Land kommuner i Oppland fylke. Reservatet er på 28 560 daa, og ble vernet 26. september 2008.  Formålet med fredningen er å bevare et skogområde som økosystem med alt naturlig plante- og dyreliv. Området har spesielle kvaliteter som et av de få gjenværende større, sammenhengende og godt arronderte områdene med gammel naturbarskog i Norge uten tekniske inngrep av vesentlig omfang. Området har en variasjon i natur-, skog- og vegetasjonstyper som gjør det representativt for barskogen i regionen.
Interstadial

En interstadial er en periode med relativt mildt klima i en istid (glasial). Ekstra kalde perioder kalles stadialer.
Interstadialene fra siste istid (Weichsel) er best kjent. Interstadialer fra denne istiden er Brørup-interstadialen for 105 000–93 000 år siden (isotoptrinn 5c), Odderade-interstadialen for 85 000–74 000 år siden (isotoptrinn 5a) og Ålesund-interstadialen for 35 000 år siden. Helt på slutten av istiden kom Meiendorf-interstadialen, bøllingtiden og Allerød-interstadialen.
I Brørup-interstadialen var klimaet så mildt at barskog kunne vokse lengst sør i Norge. Forholdene i Ålesund-interstadialen er kjent fra beinfunn i Skjonghelleren ved Ålesund. Her er det funnet rester av sjøfugl, fjellrev, isbjørn og rein, noe som tyder på et klima som på Svalbard i dag. De mange funnene av mammuttenner i Gudbrandsdalen viser at det også fantes isfrie områder i innlandet i noen av interstadialene.
Kardemommestipendiet

Kardemommestipendiet er et årlig utdelt reise- eller utdannelsesstipend fra NOPA til egne medlemmer. Stipendet er på 50 000 kroner og deles normalt mellom en komponist og en tekstforfatter. Formålet er å stimulere til videre kulturproduksjon.
ChatZilla

ChatZilla er en IRC-klient, skrevet i XUL og JavaScript for Mozilla-nettlesere.
Den er designet til å kjøre på hvilken som helst plattform som Mozilla kjører på, slik som Mac OS, Linux, BSD, Microsoft Windows, Solaris, IRIX, BeOS, AIX, HP-UX og OS/2. For øyeblikket støttes de fleste ICR-klienters egenskaper, slik som forbindelse til flere servere, IPv6, SSL og UTF-8. Klienten støtter JavaScript som script-språk. Meldinger er formatert ved å bruke CSS, noe som betyr at klientens utseende enkelt kan endres, inkludert å legge til bilder av brukene ved siden av navnet. Egenskaper som DCC som tillater brukere å sende filer mellom hverandre støttes nå.
Arbeidet med ChatZilla er inkludert i Mozilla Application Suite og SeaMonkey og er i tillegg tilgjengelig for Mozilla Firefox som et tillegg. Den er også tilgjengelig som et eget program som kjører på toppen av XULRunner.
Vannledning

Vannrør eller vannledninger er rør til transport av vann i ledningsnett eller i husstander. Rent vann  skal transporteres i vannledninger som skal være utført av et materiale som er korrosjonsbestandig og som ikke avgir helsefarlige stoffer til vannet og tåle trykk, ifølge norske sanitærbestemmelser.  Rør til avløpsvann kalles kloakkrør, kloakkledninger, drensrør, avløpsrør eller avløpsledninger. Rør i forbindelse med varmeforsyning eller vannbåren varme (f.eks. til radiatorer eller fjernvarmeanlegg) kalles varmerør.

Byggeforskrifter om vannrør

Vannledninger i bygninger må plasseres slik at lekkasjer oppdages raskt og slik at ledningene kan repareres og byttes ut uten å gjøre skade på bygningen og føre til store bygningsmessige inngrep.  For å åpne, stenge, regulere, sikre eller måle vannstrømmen benyttes armaturer.
Vannledninger må utføres slik at de ikke gir sjenerende støy, skadelige vibrasjoner eller store trykkvariasjoner. Hvis det innvendige vanntrykket i hovedledningen overskrider 60 mvs (meter vannsøyle), 600 kPa, bør det settes inn en reduksjonsventil. Et pumpeanlegg/trykkforsterkningsanlegg kan avhjelpe for lavt vanntrykk.

Materiale

Materiale varierer etter bruksområde.  Vannledninger består i dag oftest av plast, polyetylen (PE), polyetylenklorid (PVC) og stål. Enkelte steder finnes rør av det asbestholdige eldre materialet  eternit. Avløpsrør produseres ofte i sement.
I husstander finnes ofte installationer av kryssbundet polyethylen (PEX), messing og rustfritt stål.

Historie: Bly som materiale

Gjennom mange århundrer var bly det foretrukne materiale for vannledninger. Årsaken var at bly var lett å forme og tilpasse. Bly er giftig. Dette førte til bly-relaterte helseproblemer i årene før de helsemessige farene ved inntak av bly ble fullt ut forstått. Blant problemene var dødfødsler og høy forekomst av spedbarnsdødelighet. Vannrør av bly var fortsatt i vanlig bruk mange steder i begynnelsen av 1900-tallet og er fortsatt i mange husholdninger. Dette ble til dels utbedret ved legeringer med tinn og andre mindre giftige metaller.
I Norge ble vannledninger ofte laget av tre, som førte til at vannledningene hadde kort levetid.
Langeland kommune

Kommunalvalg

Ved kommunevalget 21. november 2017 ble kommunalkommunestyret valgt med Tonni Hansen fra Socialistisk Folkeparti som ny borgermester. 
Kommunalbestyrelsen (kommunestyret) hadde følgende sammensetning etter valget i 2017:
 A – Socialdemokraterne  3
 C – Det Konservative Folkeparti  1
 F – Socialistisk Folkeparti  6
 O – Dansk Folkeparti  1
 V – Venstre  4
 SUM alle partier  15
Talisay (Negros Occidental)

Talisay (offisielt City of Talisay) er en by på Filippinene. Den ligger i provinsen Negros Occidental i Visayas og har 79 146 innbyggere (2015).
Byen er inndeld i 27 smådistrikt, barangayer, hvorav 6 er klassifiserte som landsbygdsdistrikt og 21 som tettstedsdistrikt.
Scapozygocera

Utseende

Middelsstore, mer eller mindre brunspraglete trebukker.

Levevis

Som de fleste andre trebukker borer larvene i ved.

Utbredelse

Slekten er utbredt på Ny-Guinea inkludert Aruøyene.
Dimna Games 2016

Dimna Games 2016 var et innendørsstevne i friidrett for senior som ble arrangert 30. januar 2016 i Ulsteinhallen i Ulsteinvik. 
Dimna Games arrangeres årlig, i januar - februar.
Lillesand fotballklubb

Lillesand Fotballklubb (LFK) ble stiftet i desember 2009. Klubbfargene er sort og gult. Hjemmebanen er Lillesand Stadion i Holta i Lillesand kommune. LFK started opprinnelig med kun med 2 lag på seniornivå, men klubben startet opp med barnefotball 2013.
Pierre-Jean de Béranger

Bakgrunn

Pierre-Jean de Béranger ble født i sin bestefars hus på Rue Montorgueil i Paris, som han senere skulle beskrive som «en av de skitneste og mest ståkete gater i Paris». Han var ikke av adelsblod, til tross for bruken av de som faren hadde satt til sitt etternavn, - han hadde forsøkt å slå seg opp med navnet  Béranger de Mersix. Bakgrunnen var mer alminnelig; på en side av familien nedstammet han fra en krovert på landet, og på den annen fra en skredder. Pierre-Jean gjorde et poeng ut av sin beskjedne herkomst.
Anthon B. Nilsen

Familie

Foreldrene var skipsfører Bernt Nilsen (1815–60) og senere asylbestyrer Elisabeth (“Lise”) Marie Selvig (1814–93). Han var bror av høyesterettsadvokat Ingar Nilsen (1848-1903). Etter at forfatterens egen far døde da Nilsen var bare seks år gammel, måtte familien flytte fra Svelvik til Kristiania. Der tok moren Lise forefallende arbeid inntil hun ble ansatt som bestyrer for «Grønlands børneasyl»; et barneasyl var en institusjon der arbeidende mødre kunne plassere sine barn i løpet av arbeidsdagen, altså en barnehage.  Elias Kræmmers bok Asylet har handling fra Asylet på Grønland; bygningen eksisterer fortsatt (2017), og huser i daget bevertningsstedet Asylet.

Ettermæle

En byste av Elias Kræmmer ble avduket i Svelvik i 1955 i forbindelse med hundreårsjubileet for hans fødsel. Den er utført av billedhuggeren Emma Matthiasen.
Elias Kræmmers gate i Fredrikstad er oppkalt etter ham. Svelvik museum har et eget værelse der møbler, bøker og annet etter Anthon B. Nilsen er stilt ut.
Elias Kræmmers vei på Åssiden i Drammen er oppkalt etter ham.
Kongsberg Byorkester

Kongsberg Byorkester er et amatørkorps fra Kongsberg.

Historie

24. oktober 1919 ble Fagforeningens orkester dannet i Kongsberg. I 1922 tok korpset sitt nåværende navn.
Mega Top 50

Mega Top 50 er en hitliste og et radioprogram på NPO 3FM i Nederland. Det startet som Hilversum 3 Top 30 i 1969. Navnet endret til Daverende Dertig i 1971, til Nationale Hitparade i 1974 og til Mega Top 50 i 1993. Musiklisten er utarbeidet på grunnlag salgstall, radiospillinger og strømming. 
I 2004 ble listen splittet opp i to lister: Mega Top 50 som baserer seg på både salg og radiospillinger og Single Top 100 som utelukkende baserer seg på salg.